joelniklaus/EU_Wikipedias huggingface dataset:
Jaak Ardon

Jaak Ardon (ka Jack Ardon; 13. oktoober 1939 Tartu – 18. veebruar 2000 Lakewood) oli eesti rahvusest USA korvpallur.

Ta sündis aastal 1939 Tartus. Aastal 1944 lahkus ta koos vanematega Saksamaale ja sealt aastal 1949 USA-sse. Ta lõpetas aastal 1958 Lakewoodis keskkooli ja aastatel 1958–1962 Tulane'i Ülikooli Louisianas.

Ta mängis 1954–1958 Lakewoodis keskkooli korvpallimeeskonnas keskmängijana ja 1958–1962 Tulane'i Ülikooli korvpallimeeskonnas keskmängijana. Ta on harrastanud ka kergejõustikku (tema kõrgushüpperekord oli 1.95, hüpatud aastal 1961). Ta värvati esimese eestlasena aastal 1962 NBA profiliigasse Chicago Zephyrsi meeskonda, ent hooajal 1962/1963 mängis ta Kansas City Steersis, tulles ka American Basketball League'i meistriks.

Pärast sportlaskarjääri katkestanud põlvevigastust tegutses ta 35 aastat New Jerseys pesapallitreenerina. Ta on töötanud ka automüüja ja kinnisvaramaaklerina.

Välislingid 
 Biograafia ESBL-is

Eesti korvpallurid
Ameerika Ühendriikide korvpallurid
Ameerika Ühendriikide treenerid
Eestlased Ameerika Ühendriikides
Sündinud 1939
Surnud 2000
Tallinna Aleksander Nevski kalmistu kirik

Tallinna Aleksander Nevski kalmistu kirik oli kirik, mis asus Tallinnas Aleksander Nevski kalmistul. Seda kasutas Tallinna Aleksander Nevski kalmistu kogudus.

Tallinna kaupmehed Aleksandr Jermakov ja Ivan Germanov lasksid kalmistule ehitada Aleksander Nevskile pühendatud väikese kivikiriku. Projekti tegi arhitekt Christoph August Gabler. Kalmistu kirik oli ainulaadne Tallinnas tollele ajastule võõraste nn sibulkuplite poolest, teised sibulkupliga õigeusu kirikud ehitati Tallinna palju hiljem. Kiriku ehitamise pidulik algus oli 11. juunil (vkj) 1854 ja pühitsemine oli 20. märtsil (vkj) 1856. Pühakojas tegutses ligi paari tuhande liikmeline eesti ja vene rahvusest õigeusklike kogudus.

Kirik hävis Teises maailmasõjas märtsipommitamisel Nõukogude Liidu pommirünnaku ajal 9. märtsil 1944. Sellest jäi alles vaid üks jumalateenistusraamat ja ikoon, mida säilitatakse Liivalaia tänaval asuvas Tallinna Kaasani Jumalaema kirikus. 

2000. aastal püstitati kiriku altari kohale valgest dolokivist mälestusrist.

Viited

Kirjandus
Vladimir Berens. "Кладбищенский приход". // Историко-статистическое описание церквей и приходов Северо-Западных епархий. Часть 2, Эстонская епархия. Tallinn 1974. Käsikiri TLÜAR Baltica kogus, Msc K1-593/I, II. Leht 367
"Aleksander Nevski kalmistu kirik". // Entsüklopeedia Tallinn 1 (A-M). Eesti Entsüklopeediakirjastus. Tallinn 2004. Lk 17

Välislingid
Aleksander Nevski kalmistu tutvustus Eesti kalmistute registris

Tallinna Aleksander Nevski kalmistu
Tallinna kirikud
Tallinna ajaloolised ehitised
Kulani

Kulani oli küla Läänemaal Noarootsi poolsaarel. Alates aastast 1977 kuulub Sutlepa mere kaldal asunud küla territoorium Pürksi küla koosseisu.

Arvatakse, et küla nimi tuleb sõnadest kulle ("mägi") ja näs ("nina").  Paul Johansen peab küsitavaks nime rootsi etümoloogiat. Kui nimi ei ole seotud oletatava varasema Kuldere küla nimega, siis on võimalik, et nime lähtekohaks on eesti sõna küla + nina.

Küla nime kannab ka 95,4 hektari suurune Silma looduskaitseala Kulani piiranguvöönd.

Varasem ajalugu
On oletatud, et küla tekkis kohale, kus asus 1351. aastal mainitud Kuldere küla. Allikates mainitakse Kulanit esmakordselt 1540. aasta paiku 4 adramaa suuruse Kulnisz külana. Kulanis asus Noarootsi vanim mõis Nuckhoff ning 17. sajandil rajati Kulani mõis. Veel nimekujusid: Killenisz (1548), Kollanes (1565), Kullanus, Kulleesby (1615) ning 1627. aastal Kullanäs koos mõisaga.

Kulani küla on seotud ka Noarootsi kiriku kellameestega: nimelt on teada, et vähemalt vahemikus 1642–1659 oli kiriku kellamees Bläs Thomasson Kulani külast. 1642. aastal elas ta Paslepa külas ning 1648. aastal ehitati talle varasema kellamehe koha peale elukoht.

Kulani lähedal asus ka üks Noarootsi kihelkonna üheksast teadaolevast külakalmistust.

19. ja 20. sajand
Aastatel 1866–1893 oli Noarootsi kihelkonnas Kulani vald, kuhu kuulus vaid Saare mõis. 1893. aastal sai piirkonnast Paslepa valla osa.

Vaata ka
 Kulani peakraav
 Kulani mõis

Viited

Lääne maakonna endised külad
Noarootsi kihelkond
Bevan Docherty

Bevan John Docherty (sündinud 29. märtsil 1977 Taupos) on Uus-Meremaa triatleet.

Ta võitis Ateena olümpiamängudel kaasmaalase Hamish Carteri järel hõbemedali ja Pekingi olümpiamängudel pronksmedali. 

Uus-Meremaa triatleedid
Sündinud 1977
Lülisammas

Lülisammas (ladina columna vertebralis) on inimeste kere skeleti osa, mis koosneb lülisambalülidest ja kuulub skeletisüsteemi. Lülisammast toetavad paljud lihased ja arvukad sidemed. Lülisamba ja kolju vahel moodustub kuklaliiges. 

Teiste selgroogsete loomade lülisamba kohta kasutatakse terminit selgroog. 

Lülisamba areng, anatoomia, morfoloogia ja patoloogia võivad erineda nii  indiviiditi kui ka indiviidi erinevate eluperioodide lõikes. 

Imiku lülisammas on dorsaalsuunas kõverdunud. Kõverdused vormuvad välja lihaste töö ja keha raskuse vastastikmõjus. Kui vastsündinu hakkab juba pead tõstma, kujuneb välja kaelalordoos. Rinnaküfoos hakkab kujunema koos lapse istuma hakkamisega. Nimmelordoos kujuneb välja koos lapse püstiseismise ja kõndimisega. 

Lülisammas koosneb 33 - 34 lülist: 7 kaela-, 12 rinna- ja 5 nimmelülist (kõik vabalülid) ning 5 ristluuks liitunud ristluu- ja 4–5 õndra- ehk sabaluuks liitunud õndralülist ja lüli(de)vaheketastest.

Lülisamba murru korral on tihti ohustatud lülisambakanalis paiknev seljaaju.

Noortel täiskasvanutel võib põletikulise haigusena välja kujuneda jäigastav lülisambapõletik (Behterevi tõbi).

Viited

Välislingid 
Sissekanne Terminologia Anatomicas A02.2.00.001: Columna vertebralis. Lülisammas

Tugi- ja liikumiselundkond
Babiit

Babiit on tina- või pliipõhine sulam, millega kaetakse liugelaagrite liudu.

Esimese babiitsulami leiutas 1839. aastal Tauntonis Massachusettsis kullasepp Isaac Babbitt, kelle järgi sai see ka nime.

Babiite on mitmesuguseid ja lisaks tinale ja pliile sisaldavad need eri osakaaludes antimoni, vaske ja muid lisandeid.

Sulamid
Joig

Joig (saami keeles juoigos, põhjasaami keeles juoigan) on saamide ja Viena-Karjalas tuntud traditsiooniline laululiik. Peamiselt esineb seda Lapimaal. Joig on enamasti imporivseeritud ja seda lauldakse ilma muusikalise saateta. Mõnel juhul kasutatakse saatepillina mõnda löökpilli. Joijule iseloomulik helivärving sünnib kõrilihaste tööna. Meloodia varieerub vastavalt esitaja meeleseisundile. Häälekasutus on jõuline. Viisid on ühe-kaherealised, kusjuures teine rida sarnaneb tihti esimesega. Tuntakse ka sõnadeta laulmist, kuid tänapäeval pole see eriti laialt levinud.

2022. aastal valiti saami hümniks Nils-Aslak Valkeapää loodud Sámi eatnan duoddariid .

Joiu määratlused 
Saamide laul idas ja läänes on erinev. Saami laulu tuntuim nimetus on joig. Verb juoigat või juoaiger tähendab põhjasaami keeles 'kedagi või midagi laulma', Rootsi-Lapis kasutatakse sõna vuolle, Norras Finnmarkis luohti. Kõiki neid nimetusi kasutatakse läänepoolsest laulustiilist rääkides. Idapoolset laulu nimetavad koltad levde või leudd, kildinisaamid lõvvt.

Joiju tänapäev 
Joig on säilitanud oma elujõu ja muutunud üha enam lavakunstiks, samas kui seda on hakatud kombineerima teiste muusikaliikidega, nagu džäss ja orkestrimuusika. Traditsioonilist joigu kasutava nüüdismuusika teerajajaks peetakse Nils-Aslak Valkeapääd, kes avaldas 1968. aastal esimese saatepillidega salvestatud joiju-heliplaadil. Salvestis ilmus Otava kirjandusliku heliplaadina (Otava OT-LP 50) ja seda peetakse joiju uue ajastu alguseks. Samal ajal alustas tegevust ka Soome saamikeelne raadiokanal. Valkeapää järgijatena ja joiju jätkuvate uuendajatena on tuntud Dædnugádde Nuorat (Tenonranta noored), Máze nieiddat (Masi tüdrukud) jt.

Tuntud joijujad
 Wimme Saari
 Nils-Aslak Valkeapää
 Mari Boine
 Katarina Barruk

Viited 

Saamid
Rahvalaul
Peetri tänav (Tartu)

Peetri tänav on tänav Tartus Raadi-Kruusamäe linnaosas. See saab alguse Nurme tänaval ning kulgeb loodest kagusse, ristudes Maarjaturu, Lubja, uuesti Maarjaturu, Risti ja Liiva tänava, Narva maantee, Peetrituru, Mäe, Roosi ja Kasarmu tänavaga.

Peetri tänava ääres asuvad Peetri kirik, staadion, Tartu Luterlik Peetri Kool, Peetri turg ja Peetri tiik, samuti paiknes seal ajalooline Peetri kalmistu.

Välislingid
 Jüri Saar Tiigist sai nõutuks tegev mülgas Postimees 8. mai 2013
 Rasmus Rekand Ajalooline Peetri turg ärkab elule Tartu Ekspress 09/05/2013
 Ene Puusemp Tartlased võtsid vana turukoha tagasi Postimees 19. juuni 2013
 Peetri tänav andmebaasis "Tartu ilukirjanduses"

Tartu tänavad
Raadi-Kruusamäe
Aare Hindremäe

Aare Hindremäe (sündinud 15. oktoobril 1963 Raplas) on Eesti talupidaja ja fotograaf.

Ta on lõpetanud Tallinna Ehitus- ja Mehaanikatehnikumi.

Ühiskondlik tegevus
Raplamaa Kehtna valla Lau küla külavanem.

Andnud välja ajalehte Krimmi Eestlased.

Tunnustus
2009 Valgetähe V klassi teenetemärk

Viited

Välislingid

Valgetähe V klassi teenetemärgi kavalerid
Sündinud 1963
Eesti fotograafid
Surmaeskadron

Surmaeskadron on relvastatud üksus, mis kõrgemalseisva organi käsul juhib ja viib läbi inimeste kohtuväliseid tapmisi ja sunniviisilisi kadumisi – poliitilise repressiooni, genotsiidi või revolutsioonilise terrori eesmärgil. Vastutusest hoidumiseks viiakse mõrvu sageli läbi viisidel, mis on mõeldud tagama tapjate identiteedi saladust.

Surmaeskadrone on sageli, kuigi mitte eranditult, seostatud politseiriikidega ning ainupartei või sõjalise diktatuuri võimu all olevate riikidega.

Surmaeskadrone võib toetada omamaine või välisriigi valitsus (riigiterrorism). Need võivad koosneda salapolitsei jõududest, sõjaväestatud rühmadest või valitsuse sõduritest ja politseinikest. Surmaeskadronid võivad olla korraldatud ka omakaitseväe üksustena.

Kui surmaeskadronid ei ole asukohariigi juhtimise all, siis võivad need koosneda mässajate või organiseeritud kuritegevuse jõududest.

Kohtuvälised tapmised ja karistussalgad on ajalooliselt laialt levinud Iraagis, El Salvadoris, Afganistanis, Bangladeshis, Pakistanis, Indias, Sri Lankas, mitmetes Ekvatoriaal-Aafrika riikides ja piirkondades, Jamaical, paljudes Lõuna-Ameerika osades, Usbekistanis, Tai piirkondades ja Filipiinidel.

Vaata ka
 Karistussalk

Viited

Välislingid 
 Documentaire Les Torture,Escadrons de La Mort L'école Française (Death Squads, the French School – prantsuskeelne video) YouTube
 Astonishing Discovery of Remains of Guatemalan Death Squad Diary Victims
Vabaõhumuuseum

Vabaõhumuuseum on muuseum, mis säilitab ja eksponeerib vanu ehitisi ja nende ehitistega seotud ainelisi esemeid, et anda minevikust võimalikult tõetruu pilt.

Vabaõhumuuseumid Eestis
Eestis on mitu vabaõhumuuseumi, neist tuntuim on Tallinnas asuv Eesti Vabaõhumuuseum.

Tamsalu külje all on Tamsalu lubjapark. Vabaõhumuuseumiks võib pidada ka Kohtla kaevandusmuuseumi.

Viited
Harry Habel

Harry Habel (9. aprill 1912 Keila – 8. märts 1980 Rootsi) oli Eesti purilendur ja lendur.

Ta sündis pere kolmest lapsest vanimana Keilas. Lõpetas 1930. aastal Tallinna Reaalkooli. Õppis 1931. aastal Tallinna Õhuasjanduse Ühingu lähetusel koos Richard Tomsoniga Varssavi Lennuklubis harrastuslenduriks. 1932. aastal tegi läbi tagavaraväe lendurite esimese kursuse, kus tema lennuinstruktoriks oli Hans Kitvel. Pärast kursuse lõpetamist määrati reservi.

1935. aasta kevadel lõpetas ta Õhu- ja Gaasikaitse Liidu lennuinstruktorite kursuse. Oli seejärel lennuinstruktor kõigil järgnevail liidu korraldatud eralendurite kursustel. 1937. ja 1938. aastal õpetas ta Lennuasjanduse Inspektuuri korraldatud lennukursustel teoreetilist osa ja suvel ka lendamist. Samu ülesandeid täitis ta ka 1938. aastal Eesti Aeroklubi instruktorina. 1939. aastal asutatud Eesti Õhuliinide Aktsiaselts Ago saatis Habeli Saksamaale õppima lendamist reisilennukil Ju-52/3m. Seejärel töötas ta AS Ago liinilennuki piloodina sama tüüpi lennukil. Harry Habel oli firma esinduse liikmena lendur ka Ago esimese Junkers Ju 52 välislennul, mis toimus 27. märtsil 1940 Ülemiste lennuväljalt Stockholmi. 

1941. aastal õnnestus Habelil koos paljude teiste eesti lenduritega hoida kõrvale mobilisatsioonist Punaarmeesse ja saatmisest Venemaale. 1942. aastal lõi Habel kaasa Saksamaa relvajõudude mereluurelennu erisalga Buschmann asutamisel, kuhu võeti teenistusse leitnandi auastmes. Õpetas 1943. aasta märtsis alanud lendurvaatlejate kursusel aeronavigatsiooni eriala. 

Autasustatud Saksa sõjaliste teenete ristiga (2. klass mõõkadega, 1. september 1943). 1943. aasta oktoobris pidi saadetama Venemaal tegutsenud 127. luurelennugrupi 2. salga ülemaks, kuid põgenes koos paari kaaslasega Soome, kust peagi siirdus edasi Rootsi.  Pärast sõda asutas seal plastist täppisdetaile valmistava ettevõtte Harry Habel AB. 

Rootsi pagulaseestlaste ajalehe Välis-Eesti (24.03.1980) järelehüüe: „Nii kolm aastakümmet tagasi ..., sain lehereporterina teiste hulgas tuttavaks noore lendurohvitseriga, kelle nimi oli Harry Habel. Oli parajasti plastmaterjalide võidumarsi ajastu ja ka tema oli asutanud ettevõtte Teknoplast. Hilisematel isiklikel kõnelustel selgus, et ta oli inimene laialdaste huvidega, orbiidiga kaugel väljaspool oma uut kutseala. Tookord kahetses Harry, et ta pole veel Rootsi kodanik ja tal ei lubata oma lennuoskust proovida isegi tavalises sportlennukis, sest äkki lendab ja heidab Moskva peale pommi. Aga tuli aeg, kus Harry lendas jälle, koguni isiklikus lennukis ...“ Harry Habel ehitas kaks purilennukit, esimese neist juba koolipoisina 1930. ja teise 1935. aastal, mis paraku jäid lendu tõusmata ehitaja majanduslike võimaluste nappuse tõttu.  1936. aastal avaldas Tallinna Õhuasjanduse Ühingu Kirjastus esimese eestikeelse 70 joonise ja 2 tabeliga purilennu käsiraamatu „Purilend“, mille autor oli lendur-instruktor Harry Habel.

Viited

Eesti lendurid
Eesti purilendurid
Sonderstaffel Buschmanni koosseis
Eestlased Rootsis
Sündinud 1912
Surnud 1980
Merekeele nõukoda

Merekeele nõukoda on merendusterminoloogiaga tegelev Eesti ühiskondlik organisatsioon (komisjon, nõukoda).

Nõukoda loodi 1973. aastal Eesti Meremuuseumi juures, kandes siis nime Eesti merendusterminoloogiakomisjon.

Aastast 2002 koguneb nõukoda Veeteede Ameti ruumes. Merekeele nõukoda on isikute vabatahtlik ühendus, mis tegutseb aruandevabalt oma liikmete kulu ja kirjadega.

Nõukoja esimees oli pikka aega Uno Laur. Aastail 2011-2020 oli esimees Peedu Kass, auesimees oli (kuni surmani 2018. aastal) Uno Laur. Alates 2020. aastast on merekeele nõukoja esimees Peeter Veegen.

Avaldatud teosed
1996. aastal andis nõukoda koos Eesti Entsüklopeediakirjastusega välja "Mereleksikoni".

Detsembris 2008 andis nõukoda välja "Inglise-eesti meresõnaraamatu".

Merekeele nõukoda on osalenud terminibaaside korrastamises, uuendades ja täpsustades merendusterminite esitust näiteks Estermis ja IATEs, aga ka statistikasõnastikus.

Koostöös Veeteede Ametiga täiendavad mõned merekeele nõukoja liikmed jooksvalt Merevikit.

Viited

Kirjandus
 Merekeele nõukoda sai 40-aastaseks. Meremees 2013, nr 1
 Merekeelt on hoitud 40 aastat. Reisimaailm 2013, nr 2
 Matke või ristlus, kruis või kruiis. Meremees 2013, nr 2
 40 aastat hoolt merekeele eest. Navigaator 2013, nr 2

Välislingid
 Merekeele nõukojast Veeteede Ameti veebilehel ja koosolekute teokirjad
 Mereblog: Meri ja sõna ühtede kaante vahel
 Loomisel uus merendusalane teatmeteos
 Merekeele nõukoja aastapäevareis Kuku raadio "Meretunnis"

Eesti merendus
Eesti organisatsioonid
Merekultuur
Terminoloogia
Valge koer (film)

"Valge koer" on 1982. aastal valminud Ameerika Ühendriikide mängufilm, mille stsenaarium põhineb Romain Gary romaanil "Valge koer".

Süžee
Noor näitlejanna Julie sõidab oma autoga otsa valgele saksa lambakoerale. Ta viib koera veterinaari juurde ja laseb terveks ravida. Kuna omanikust ei ole midagi teada, otsustab ta looma endale jätta. Peagi selgub aga, et tegemist ei ole tavalise kutsuga. Valge koer ründab mustanahalisi inimesi. Selgub, et rassistid on koolitanud teda mustanahalisi ründama ja isegi tapma. Julie pöördub mustanahalise koertedresseerija Keysi poole, et see koera ümber kasvataks.

Osatäitjad
 Kristy McNichol – Julie
 Paul Winfield – Keys
 Jameson Parker – Roland Grale 
 Vernon Weddle – veterinaar
 Karl Lewis Miller – kurjategija
 Tony Brubaker – puhastusauto juht
 Marshall Thompson – filmirežissöör
 Paul Bartel – kaameramees
 Lynne Moody – Molly

Ameerika Ühendriikide filmid
1982. aasta filmid
Pekingi Välisõpingute Ülikool

Pekingi Välisõpingute Ülikool (hiina keeles 北京外国语大学; pinyin'is Běijīng Wàiguóyǔ Dàxué) on Pekingis asuv ülikool, mis on spetsialiseerunud eelkõige võõrkeeltele, kuigi õpetatakse ka õigust, majandust, ärijuhtimist, diplomaatiat, ajakirjandust jm (suunitlusega töötamaks asutustes ja ettevõtetes, millel on tihedad kontaktid muu maailmaga). 

 õpetatakse ülikoolis 73 keelt (eriala, lisaeriala või valikainena). Võimalik on õppida pea kõiki Euroopa Liidu ametlikke keeli. Ülikooli peetakse keeleõppetasemelt parimaks Hiinas.

Eesti keel ja kultuur Pekingi välisõpingute ülikoolis 
Alates 2010. aastast saab Pekingi välisõpingute ülikoolis õppida valikainena ka eesti keelt. Selleks lähetab Eesti riik Pekingisse eesti keele ja kultuuri akadeemilise välisõppe programmi (EKKAV) raames eesti keele ja kultuuri lektori. Programmi koordineeris Eesti Instituut, alates 2021. aastast haldab programmi Haridus- ja Noorteamet.  

Pekingi välisõpingute ülikoolis alustas esimese lektorina 2010. aastal tööd Katrin Jänese.

Peale Pekingi välisõpingute ülikooli saab eesti keelt õppida Pekingis veel ka Pekingi rahvusvaheliste suhete ülikoolis, kus töötavad ülikooli enda kutsutud eestlastest eesti keele õpetajad.

Eesti keele lektorid 

 2010–2011 Katrin Jänese
 2011–2014 Inga J. Isabel Adamson
 2014–2018 Ilona Tragel
 2018–2020 Helena Metslang
 2020–... Külli Saia

Viited

Välislingid
 Pekingi välisõpingute ülikooli eestikeelne veebisait

Hiina ülikoolid
Välisõpingute Ülikool
Arnold Orav

Arnold Orav (aastani 1921 Arnold Köbler; 3. november 1912 Tallinn – 24. mai 1995 Palm Beach, Florida) oli eesti ärimees.

Ta lõpetas aastal 1932 Jakob Westholmi Gümnaasiumi. Aastatel 1934–1940 õppis ta Tartu Ülikooli majandusteaduskonnas kaubandust. Ta oli korporatsioon Vironia liige.

Sõja ajal töötas ta Lutheri vabrikus osakonnajuhatajana.

Aastal 1944 lahkus ta Saksamaale, aastal 1946 Saksamaalt Venezuelasse. Venezuelas lõi ta koos Albert Tattariga Lõuna-Ameerika suurima põllumajandusmasinaid ja autosid maaletoova kompanii ACO Group, mille tegevjuhiks palgati Harry Männil. Orav tõusis korporatsiooni Lääne-Venezuela piirkonna asepresidendiks.

Välislingid 
 http://isik.tlulib.ee/index.php?id=1399

Eesti ettevõtjad
Eestlased Ameerika Ühendriikides
Korporatsioon Vironia liikmed
Sündinud 1912
Surnud 1995
Tropidodryas

Tropidodryas on maoperekond.

Klassifikatsioon

Perekonda Tropidodryas klassifitseeritakse roomajate andmebaasis järgmised maoliigid:
 Tropidodryas serra (Schlegel, 1837)
 Tropidodryas striaticeps (Cope, 1870).

Levila

Need maod on endeemsed Brasiilias.

Viited

Välislingid 
Sissekanne ITIS-es
Sissekanne IUCN-is
Sissekanne NCBI Taxonomy database-s
Sissekanne roomajate andmebaasis
Sissekanne uBio-s
Sissekanne saidil Wikispecies

Selles artiklis on kasutatud prantsuskeelset artiklit :fr:Tropidodryas seisuga 17.05.2014.

Jämepeamadulased
Korvi kalmistu

Korvi kalmistu on kalmistu Keila kihelkonnas, tänapäevase haldusjaotuse järgi Tutermaa külas Harku vallas. Kalmistu omanik on Harku vallavalitsus ning see on kasutuses. 

Korvi kalmistu asutati 1927. aastal, sest Keila vana kalmistu oli peaaegu täis maetud. Kalmistu pühitseti 29. juulil 1928, esimene matus oli sama aasta augustis. Kalmistu algne suurus oli 2,8458 ha. Praegu on krundi pindala umbes 5,2 ha, millest matuste ala on umbes 1,3 ha. Kalmistule on maetud ligikaudu 1500 inimest. 

Tuntud inimestest on Korvi kalmistule maetud sünoptik Krista Odakivi, fotograaf Olav Koska, haigekassaga võidelnud Marge Valdmann, Keila raamatukoguhoidja Magda Kohava, pedagoog Indrek Sepp ning tuletõrjetegelane Aleksander Tammi. Samuti Keila kirikuteenijad M. ning A. Soom. Seal asub ka Saue kunagise koolijuhi ning karskustegelase Priidu Kohava sümboolne haud.

Kirjandus
 Taavi Pae. Eesti kalmistute kujunemine ja paiknemise seaduspärasused. Magistritöö. Tartu 2002

Välislingid
 Allar Viivik. "Korvi kalmistul täitub 85 aastat". Harku Valla Teataja, 9. juuni 2013

Keila kihelkonna kalmistud
Harku vald
Komma

Komma on muusikas samast helist kahel eri moel tuletatud peaaegu unisoonis heli intervall. Komma võib esineda ainult puhtas häälestuses. 

Tuntumad kommad on:
 pythagorese komma ehk ditooniline komma on kaheteistkümne puhta kvindi ja seitsme oktavi erinevus umbes 23,46 tsenti
 didymuse komma ehk süntooniline komma ehk ptolemaiose komma on ühe puhta suure tertsi ja nelja puhta kvindi erinevus ca 21,51 tsenti

Välislingid
 Thomas Nicholson; Marc Sabat. Fundamental Principles of Just Intonation and Microtonal Composition
 Comma. – Xenharmonic Wiki

Intervallid
Cadillac CTS

Cadillac CTS on Cadillaci kaubamärgi all General Motorsi toodetud keskklassi auto, mida toodeti kolm põlvkonda aastatel 2002–2019. 

Esimese ja viimase põlvkonna CTS oli saadaval ainult sedaanina, aga teise põlvkonna CTSi sai lisaks sedaanile ka universaali ja kupeena.

Kolmas põlvkond (2014–2019) 
Kolmandat põlvkonda esitleti 2013. aasta märtsis kui 2014. mudeliaasta autot. See oli viis meetrit pikk ja 1,8 meetrit lai ning sellele pakutakse kolme mootorit: kaheliitrist turboga bensiinimootorit võimsusega 203 kW (276 hj) ja 3,6-liitrist bensiinimootorit (325 või 426 hj) ja kahte käigukasti: kuue- ja kaheksakäigulist automaatkäigukasti.

CTS-V 
Tippmudel CTS-V varustati 6,2-liitrise mahtkompressoriga V8 mootoriga, mille võimsus 477 kW (649 hj).

Autod
CTS
Sõiduautomudelid
Audi A7

Audi A7 on Audi toodetav sõiduautomudel, mis on kerekuju poolest sportlik neljaukseline luukpära ning mida on toodetud alates 2010. aastast kahe põlvkonna vältel. Audi A7-mest on valminud ka sportlikumad ja võimsamad mudelid Audi S7 ja Audi RS 7.

Mudeli eellaseks loetakse Audi 100 Coupé S.

Esimene põlvkond (Type 4G8; 2010-2018) 

Tehnilises mõttes oli tegu Audi A6 viieukselise (luukpära) versiooniga, kuigi seda esitleti enne Audi A6 uue põlvkonna turuletulekut.  

Mudelit värskendati 2014. aastal. Värskendusega lisandusid maatriks-leed-esilaternad, uued tagalaternad ja moodsam multimeediasüsteem. Auto ehitati VW MLB platvormile (Typ 4G) aastatel 2010–2017.

Teine põlvkond (Type 4K8; 2018–tänapäev) 

Teise põlvkonna puhul alates 2018. aastast kasutatakse VW MLBevo põhja (4G9).

RS 7 
Võimsaim mudel RS 7 4.0 TFSI quattro omab 4,0-liitrist topeltturboga V8-mootorit, millel 48-voldine kerghübriidlahendus nind see arendab 600 hj (441 kW) ja 800 N⋅m.

Tunnustused
ajakiri Esquire 2011: "2011 Esquire Car of the Year";
ICOTY auhind 2012: "International Car of the Year in 2012"
ajakiri AutoWeek: "the Best of the Best/Car for 2012"
ajakiri Automobile: "2012 Automobile of the Year";

Viited

Välislingid

Audi A7 Review
Audi A7 Sportback driven
Best Car at CES 2014: Audi A7 Autonomous
Eine Klasse für sich. Der Audi A7 Sportback., veebiversioon (vaadatud 19.05.2014) (saksa keeles)

A7
Sõiduautomudelid
Antikoagulant

Antikoagulantideks nimetatakse vere hüübimist takistavaid aineid.

Looduslikult eritavad antikoagulandina toimivaid aineid ka verd imevate putukate (näiteks puugid, sääsed) süljenäärmed.

Antikoagulandid ravimina 

Meditsiinis kasutatakse antikoagulante vere hüübimisvõimet pidurdavate ravimitena, hüübimisvastase ravi üldeesmärgiks on veresoontes tekkivate trombide ennetamine ja/või lagundamine.

Vaata ka 
antikoagulantide mürgistus
atsetüülsalitsüülhape
varfariin

Viited

Välislingid
 Jaana Puhakka, Antikoagulaatiohoidon käsikirja,Kirjoittajat ja Terveyden ja hyvinvoinnin laitos, Juvenes Print – Tampereen Yliopistopaino Oy, Tampere 2011,ISBN 978-952-245-564-2, veebiversioon (vaadatud 18.10.2014) (soome keeles) 

 Antikoagulandid taimedes 
 Küüslauk: Chung Suk Song, Je Hyun Kim, Ei Sik Kim and Pyung Hee Lee,A Blood Anticoagulant Substance from Garlic (Allium Sativum): I. Its Preparation and Studies on its Anticoagulant Effect, Yonsei Med J. detsember 1963;4(1):17-20., http://dx.doi.org/10.3349/ymj.1963.4.1.17, veebiversioon (vaadatud 18.10.2014) (inglise keeles)

Ravimid
Amb

Amb ehk vibupüss ehk arbalett ehk pandpüss on laskerelv, millega saab lasta ammunooli. Ammu põhiosad on vibu, laad ja vinnastusmehhanism. Amb hoiab vibunööri vinnastatuna kindlalt paigal; kangi abil saab selle vabaks lasta. 

Ajalooliselt mängisid ammud Ida-Aasia ja Euroopa sõjapidamises olulist rolli. Teadaolevalt leiutati ammud esimesel aastatuhandel e.m.a, mitte hiljem kui 7. sajandil e.m.a Vana-Hiinas, ning hiljemalt 1. sajandil m.a.j Kreekas (gastraphetes). 

Võrreldes tavalise vibuga on ammud täpsemad ja võimsamad, kuid aeglasemad – sõltuvalt amburi osavusest saab ammuga lasta 1–2 noolt minutis.   

Ambude erinevused seisnevad peamiselt vinnastamis- ja päästikumehhanismides, korraga laetava või lastava laskemoona koguses ning laadimiskiiruses.  

Ammud (gastraphetes) või nende eelkäijad Euroopas olid Vana-Kreekas kasutusel juba 5. sajandil eKr. Euroopas kujunes ammu klassikaline vorm välja keskajal.

Mitmelasuline Vana-Hiina automaatamb 
Rohkem kui 2000 aastat tagasi leiutasid hiinlased ka mitmelasulise ammu – säilinud on mitmed eksemplarid sellistest ambudest. Hilisemast ajast on ka säilinud ürikud, kus kujutatakse eritüübilisi ambe alates lihtsatest kuni 2–8-lasulisteni.  

Kaheksalasulise Vana-Hiina ammuga sai tulistada kaheksa lasku 8 sekundiga ning oli lihtsa ülesehitusega – koosnedes ainult neljast osast. Laskmiseks oli vaja toetada amb enda kere vastu ja tõmmata vinnastamiskangi, mis ammu vinnastudes lasi noole automaatselt lendu ning võimaldas suure kiiruse noolte laskmisel. Kaheksa noolega puust salv asus kelgu sees (vt kõrvalolevat joonist). Tänu käsitsemislihtsusele sai seda kasutada ka spetsiaalse väljaõppeta talumees. Mitmelasulist ambu võib pidada tõenäoliselt ajaloo esimeseks (pool)automaatrelvaks.

3. sajandil e.m.a. alistasid Qin Shi Huangdi väed rivaalitsevad ja omavahel võitlevad hõimujuhid, kasutades mitmelasulist ambu, mille tõttu Qin Shi Huangdi ühendas Hiina esimest korda ühtseks riigiks ning tõusis Hiina esimeseks keisriks.

Viited 

Keskaegne sõjandus
Relvad
Hilary Putnam

Hilary Whitehall Putnam (31. juuli 1926 Chicago – 13. märts 2016) oli USA filosoof.

Eesti keeles on ilmunud tema raamat "Kolmekordne lõng: vaim, keha ja maailm" (tõlkinud Tiiu Hallap, Tartu: Tartu Ülikooli Kirjastus, 2020, sari "Avatud Eesti raamat").

Publikatsioonid
Is Semantics Possible?. – H. Kiefer, M. Munitz (toim). Languages, Belief and Metaphysics, Contemporary Philosophic Thought: The International Philosophy Year Conferences at Brockport, State University of New York Press, kd 1., 1970. Ümbertrükk: Hilary Putnam. Mind, Language and Reality, Philosophical Papers, kd 2, 1975, lk 139–152.
Explanation and Reference. G. Pearce, P. Maynard (toim). Conceptual Change, Dordrecht: Reidel 1973, lk 199–221.  
Mathematics, Matter and Method (Philosophical Papers, kd I), Cambridge University Press 1975
Truth and necessity in mathematics
What Theories Are Not 
Mind, Language and Reality (Philosophical Papers, kd II)
Is Semantics Possible?
Explanation and Reference   
Meaning and the Moral Sciences, Routledge Kegan & Paul 1979
Meaning and Knowledge
Literature, Science and Reflection
Reference and Understanding
Realism and Reason
Reason, Truth and History, Cambridge: Cambridge University Press 1981.

Ameerika Ühendriikide filosoofid
 
Sündinud 1926
Surnud 2016
Analüütilised filosoofid
Mercedes-Benzi V-klass

Mercedes-Benzi V-klass on Mercedes-Benzi väikebuss ja kaubik. Seda müüakse akendeta kaubikuna (Vito), sõitjateveoks kohandatud väikebussina (Vito või Viano) ning seda on toodetud kolm põlvkonda. V-Class/Viano on suur mahtuniversaal, mis esmakordselt saabus müügile 1996. aastal. 

1. ja 2. põlvkonda müüdi Eestis ja mõnel pool mujalgi Viano nime all. Esimese põlvkonna mudelit esitleti 1996. aastal ning 2. põlvkonna mudelit 2004. aastal  

2014. aastal esitletud 3. põlvkonna Vitol on Mercedes-Benzi S-klassi esituled. Lisavarustuses on ka katuseluuk. Võimalik on valida 6–8 istekoha, kahe teljepikkuse (3,2 ja 3,4 m), kolme kerepikkuse (4,9, 5,1 ja 5,4 m) vahel. Mootor on 2,1-liitrine diiselmootor võimsusega 136, 163 või 190 hj.

Viited

Mercedes-Benz
Lauren Hoffman

Lauren Hoffman (sündinud 1977 Charlottesville'is Virginia osariigis USAs) on Ameerika Ühendriikide laulja, laulukirjutaja ja kitarrist. 1997. aastal sõlmis ta lepingu plaadifirmaga Virgin Records America ning avaldas oma debüütplaadi "Megiddo". Ta lahkus Virginist 1999, kuna firma Hoffmani muusikat aktiivselt ei turundanud, ehkki Virgin avaldas samal aastal tema LP "From The Blue House". Hoffmani kolmas plaat "Choreography" ilmus 2006. aastal.

Hoffmani produtsent oli sel ajal John Morand, plaat salvestati David Lowery stuudios Sound of Music Studios koos muusikutega ansamblitest Mint, Cracker ja Sparklehorse. Plaadikaaned kujundas Wes Freed. 2009. aastal ilmus tema neljas plaat "Interplanetary Traveler".

"Another Song About the Darkness" (3:59) on 20. lugu plaadil "The Sound the Hare Heard".

Hoffman esitas rea lugusid sarja "South of Nowhere" taustal ("Ghost You Know", "Magic Stick", "Hope You Don't Mind", "Reasons to Fall", "Love In September", "Broken"). Tema laul "Rock Star" oli 1998. aasta filmi "Palmetto" heliribal.

Varem mängis Lauren Hoffman ansamblis Monsoon, mis sai nime tai restorani järgi, kus nad esinesid koos Shannon Worrelli ja Kristin Asburyga. 1995. aastal töötas ta koos muusik Peter Griesariga.

Diskograafia

Plaadid

 "Megiddo" (1997)
 "A Harmless Little Kiss" (EP, 1999)
 "From The Blue House" (1999)
 "Choreography (2006)
 "Interplanetary Traveler" (2009)

Viited

Välislingid
 forlauren.com

Ameerika Ühendriikide kitarristid
Ameerika Ühendriikide lauljad
Sündinud 1977
Kirjastuskeskus

Osaühing Kirjastuskeskus on aastast 1997 tegutsev Eesti kirjastus. 

Kirjastuskeskus kirjastas muu hulgas Vladimir Timini lasteraamatu "Vana-Permi poisi Tikö seiklused" (tõlkija Arvo Valton), mis võitis tõlkelastekirjanduse Paabeli Torni auhinna.

Viited

Välislingid
Kirjastuskeskuse koduleht (oli 20.05.2014 maas)

Eesti kirjastused
OÜ Crunch Industry

OÜ Crunch Industry on aastal 2005 asutatud Eesti plaadifirma.

Plaadifirma juhatusse kuuluvad Tanel Padar ja Danel Pandre.

Viited 

Eesti plaadifirmad
MTÜ Liivimaa Mälu

MTÜ Liivimaa Mälu on aastast 2003 tegutsev Eesti mittetulundusühing. 

MTÜ on muu hulgas välja andnud mälumänguraamatuid, nt 9-osalise raamatu "1000 küsimust ja vastust".

Viited 

Eesti mittetulundusühingud
Mälumängud
Ikonostaas

Ikonostaas (kreeka keeles εἰκονοστάσιον < εἰκώνα 'pilt, kujutis' ja στάση 'seisma'; ka pildisein või pühakujusein) on õigeusu kirikus altarit koguduseruumist eraldav ikoonidega kaunistatud sein.

See koosneb ridadena (maksimaalselt 5 reana) üksteise kohal kindla korra järgi paigutatud ikoonidest:

Alumise rea keskel asuvad kuninglikud uksed. Nendest paremale jääb Jeesuse Kristuse ikoon, vasakule Jumalaema ikoon. Kristuse ikoonist paremal on kirikupüha või pühaku ikoon, mille või kelle auks pühakoda on pühitsetud, ja selle järel diakoniuks, millel on kujutatud peaingel Miikaeli. Kuninglike uste kohal on püha õhtusöömaaja ikoon. Jumalaema ikoonist vasakul on teine diakoniuks, millel on kujutatud peaingel Gabrieli. 
Teises reas paiknevad kaksteistpühade ikoonid.
Kolmas rida on deesise rida. 
Neljandas reas on lapsega Jumalasünnitaja ikoon ja tema ees seisvate prohvetite ikoonid. 
Kõige ülemine, viies rida koosneb kolmainsa Jumala ning tema poole palvetavate Vana Testamendi patriarhide (Aabrahami, Iisaki, Jaakobi, Noa jt) ikoonidest. Ikonostaasi krooniks on ristilöödud Jeesuse Kristuse kuju.

Ikonostaas sümboliseerib taevase kiriku lähedust ja selle eetkostet maise kiriku eest.

Viited 

Õigeusk
Kiriku sisustus
Hyakken Uchida

Hyakken Uchida (jaapani keeles 内田 百間, kodanikunimega Eizo Uchida (内田 榮造); 29. mai 1889 Okayama – 20. aprill 1971 Tōkyō) oli jaapani kirjanik.

Ta sündis 1889. aastal Okayamas sakepruulija perekonnas. 1910. aastal astus ta Tōkyō Ülikooli (kus ta oli Natsume Sōseki õpilane) saksa kirjandust; ta lõpetas 1914. aastal ülikooli, kaitstes diplomitööd Hermann Sudermanni romaani "Frau Sorge" kohta. 

Samal aastal tutvus ta Ryūnosuke Akutagawaga, tema soovitusel asus ta 1916. aastal Keiserliku Jaapani Sõjaväeakadeemia saksa keele professoriks.

Jaapani kirjanikud
Sündinud 1889
Surnud 1971
Puhas häälestus

Puhas häälestus on muusikas häälestus, mille puhul helide sageduste suhted vastavad täisarvude suhetele. 

Puhtas häälestuses on osahelid.

Teoreetiline taust
Teoreetiliselt on iga puhtas häälestuses intervall kirjeldatav täisarvude suhtega. Näiteks puhast oktaavi kirjeldab täisarvude suhe 2:1, puhast kvinti suhe 3:2 ning puhast kvarti suhe 4:3. 

Kahe intervalli liitmiseks tuleb nende suhted korrutada ning lahutamiseks vastavalt jagada. Näiteks puhtas häälestuses tervetooni saamiseks tuleb puhtast kvindist lahutada puhas kvart ((3:2)/(4:3)=9:8). Suure tertsi peaksime saama kahe puhta tervetooni liitmisel ((9:8)*(9:8)=81:64). Siin tulebki esile üks puhta häälestuse probleeme, sest puhas suur terts suhtarvuga 5:4 ehk 80:64 ei võrdu kahe puhta tervetooni liitmisel saadud tertsiga 81:64. Erineval moel saadud tertsi suuruste suhet (81:64)/(80:64)=81:80 nimetatakse didymose kommaks ehk süntooniliseks kommaks.

Puhta häälestuse näideteks on ptolemaiose häälestus, pythagorase häälestus ja kesktoonhäälestus.

Muusikateooria
Kaitseatašee

Kaitseatašee (ka: sõjaväeatašee) on sõjandusspetsialist (inglise military expert), kes töötab diplomaatilises esinduses ja annab erialast (sõjanduse) nõu; üks eriatašeedest. Enamasti on kaitseatašeeks mõni kõrge sõjaväelane, kes diplomaatilise esinduse töö kõrval tegutseb ka sõjaväes.

Diplomaatia
Seihaku Irako

Seihaku Irako (jaapani keeles 伊良子清白; 4. oktoober 1877 Tottori prefektuur – 10. jaanuar 1946) oli jaapani arst ja luuletaja.

Ta kirjutas luuletusi waka-stiilis. Tema tuntuim luulekogu on "Kujaku-bune" ("Paabulinnu paat"), mis ilmus aastatel 1906 ja 1929.

Jaapani kirjanikud
Sündinud 1877
Surnud 1946
Marslane

Marslane on planeet Marsi oletatav päriselanik. Kuigi siiani pole otsingud elu võimalikkusest Marsil tulemusi andnud, siis alates 19. sajandist on paljud ulmekirjanikud kujutanud oma teostes sealt pärinevaid eluvorme.

Vaata ka  
humanoid
tulnukad

Ulme
Väljamõeldud tegelaskujud
Naturism

Naturism on looduslikkust ja loomulikkust taotlev liikumine.

Sõna naturism on tuletatud inglise ja ladina keelest. Inglise keeles nature, ladina keeles natura tähendab eesti keeles loodust, loomust ehk naturaalsust, loomulikkust. Loomulikkus tähendab, et sündides kaasa saadud…

“-ism” on järelliide, mida kasutatakse suundade, voolude, koolkondade jms. nimetamisel.

Naturism on iidne loodusrahva kultuur – maailmatunnetus, elustiil, milles peetakse lugu loodusest, loomulikkusest, iseendast, teistest ja keskkonnast. Ka eestlaste iidne rahvuskultuur maausk (omausk) on naturism.

Vaata ka
nudism

Viited

Välislingid
Mis on naturism?
Eesti Naturism
Kaitsepühak

Kaitsepühak ehk patroon on katoliku ja õigeusu kirikus pühak, keda peetakse konkreetse kiriku, linna, elukutse kaitsjaks ja eestkostjaks. Pühak, kelle nimi on inimesele ristimisel antud, on samuti tema kaitsepühak.

Näiteks püha Jüri on Eestis peetud karja, põldude ja eriti hobuste kaitsjaks. Talle on pühitsetud kirikud Jüris (Jüri kirik), Laiusel (Laiuse püha Jüri kirik) ja Toris (Tori Eesti sõjameeste mälestuskirik). Püha Jüri kaitseb ka Võru linna ja ta nime kannab Võru peatänav. Püha Jüri mälestuspäev (jüripäev) on 23. aprillil.

Vaata ka

Kaitsepühakute loend

Viited
Johann Christoph Döll

Johann Christoph Döll (21. juuli 1808 Mannheim – 10. märts 1885 Karlsruhe) oli saksa botaanik.

Botaaniline nimelühend DÖLL.

Döll õppis Karl Friedrichi Gümnaasiumis Mannheimis. Seejärel õppis ta Heidelbergi ülikoolis loodusteadusi, teoloogiat ja filosoofiat.

Teosed

 1843 – ilmus "Rheinische Flora".
 1857–1862 ilmus kolmeköiteline "Flora des Großherzogthums Baden".

1865. valiti ta Saksa Loodusuurijate Akadeemia Leopoldina liikmeks.

Tema auks on nimetatud taimeperekond Doellochloa Kuntze.

Välislingid
 IPNI: Dölli kirjeldatud taksonite loetelu
 Rheinische Flora

Selles artiklis on kasutatud saksakeelset artiklit :de:Johann Christoph Döll seisuga 22.05.2014.

Saksamaa botaanikud
Botaanikud
Sündinud 1808
Surnud 1885
Lüllemäe põhikool

Lüllemäe põhikool on põhikool Valgamaal Valga vallas Lüllemäe külas.

Välislingid
 Kooli koduleht

Valga maakonna koolid
Valga vald
Nicklas Maripuu

Nicklas Maripuu (sündinud 2. märtsil 1992 Mölndalis) on Rootsi jalgpallur.

Aastatel 2007–2008 kuulus ta Rootsi alla 17-aastaste koondisse ja 2009–2011 alla 19-aastaste koondisse.

Rootsi jalgpallurid
Sündinud 1992
Tetrahüdrofuraan

Tetrahüdrofuraan (THF, tetrametüleenoksiid, tetravesinikfuraan, IUPACi nimetus oksolaan) on heterotsükliline orgaaniline ühend, täpsemini tsükliline eeter.

Tetrahüdrofuraan on värvitu vedelik, mille lõhn sarnaneb atsetooni lõhnaga. Kasutatakse seda mõõdukalt polaarse aprotoonse solvendina, mis lahustab paljusid aineid. Tugeva happe toimel tsükkel avaneb ja annab lineaarse polümeeri.

Vaata ka
Heterotsüklid
Eetrid

Orgaanilised ühendid
Tallinna Moemaja

OÜ Tallinna Moemaja (varem ka AS Tallinna Moemaja) on Tallinnas tegutsev rõivaettevõte, mis asutati 1957. aastal. Ettevõte asub Tallinnas aadressil E. Vilde tee 150c.

Aastal 1995 ostis ettevõtte ära Kairi Vilderson.

Ettevõte on välja andnud ajakirja Siluett.

Viited

Välislingid
Ettevõttest Eesti Rõiva- ja Tekstiililiidu kodulehel

Eesti ettevõtted
Eesti tööstus
Riiklik Taiwani Pedagoogikaülikool

Riiklik Taiwani Pedagoogikaülikool (inglise keeles National Taiwan Normal University (NTNU), hiina keeles 國立臺灣師範大學, pinyinis Guólì Táiwān Shīfàn Dàxué) on Hiina Vabariigi (Taiwani) pealinnas Taipeis tegutsev ülikool.

Taiwani Riiklikule Normaalülikoolile pandi alus 20. sajandi alguses Jaapani võimu ajal Taiwanil. 1946. aastal tegi Guomindangi valitsus sellest õpetajate kolledži, mistõttu vahel nimetatakse kooli rajamisaastana ka 1946.

Tänapäeval on NTNU üks Taiwani juhtivaid ülikoole. Sellel on Taipeis kolm linnakut, igal aastal astub ülikooli umbes 11 000 tudengit, umbes 1500 neist tulevad väljastpoolt Taiwani.

Taiwan
Ülikoolid
Haxhi Muhaxheri

Haxhi Muhaxheri (sündinud 4. juunil 1967 Kosuriqi külas Pejë vallas Kosovos) on Kosovo albaania kirjanik.

Muhaxheri õppis keelt ja kirjandust Priština Ülikoolis. Ta oli Kosovo Noorkirjanike Liidu president ja Kosovo esimese erootikaajakirja Amori toimetaja. Hiljem on ta andnud välja kolme ajakirja: Pena (kirjandus), Dëshira (pereajakiri) ja Fanari (noortele). Muhaxheri on saanud luuleauhindu. Praegu elab ta Austrias.

Kosovo inimesed
Albaania kirjanikud
Austria kirjanikud
Sündinud 1967
Priština Ülikool

Priština Ülikool (serbia keeles Универзитет у Приштини / Univerzitet u Prištini) on serbiakeelne ülikool Mitrovicës ja teistes linnades Kosovos. Ülikool samastab end 1999. aastani Prištinas tegutsenud Priština Ülikooliga. Kosovo võimud nimetavad seda Mitrovicë Ülikooliks.

Ülikoolis on 10 264 tudengit, 730 õppejõudu ja teadlast ning 320 administratiivtöötajat. Ülikooli rektor on Zdravko Vitošević.

Välislingid
 Priština Ülikooli koduleht

Kosovo ülikoolid
Isamaaliit – Leedu Kristlikud Demokraadid

Isamaaliit – Leedu Kristlikud Demokraadid (leedu keeles Tėvynės sąjunga – Lietuvos krikščionys demokratai) on Leedu paremtsentristlik kristlik-demokraatlik partei. 1993. aasta mais asutatud parteisse kuulub 18 000 inimest ja sel on Leedu seimis 33 kohta 141-st. Erakonna juht on Andrius Kubilius.

Välislingid
 Partei koduleht

Leedu parteid
Kristlikud demokraadid
Jurbarkase rajoon

Jurbarkase rajoon (leedu keeles Jurbarko rajono savivaldybė) on  2. järgu haldusüksus (rajoon) Tauragė maakonnas Leedus. Rajoon piirneb edelas Venemaa Kaliningradi oblastiga.

Rajoonis on 12 omavalitsust, selle pindala on 1507 km2 ja elanike arv oli 2014. aastal 28 675 inimest.

Rajoon moodustati 1950. aastal. Rajoon koosneb järgmistest valdadest: Eržvilkase, Girdžiai, Juodaičiai, Jurbarkai, Raudonė, Seredžiuse, Skirsnemunė, Smalininkai, Šimkaičiai, Veliuona ja Viešvilė vald. Omaette omavalitsuse moodustab veel Jurbarkase linn.

Suurim asula on halduskeskus Jurbarkas (13 797 inimest). Teine linn rajoonis on Smalininkai. Lisaks asuvad rajoonis Eržvilkase, Raudonė, Seredžiuse, Stakiai, Šimkaičiai, Vadžgiryse, Veliuona ja Viešvilė alevid. 2011. aasta seisuga olid elanikest 98,3% leedulased, 0,5% venelased, 0,12% sakslased, 0,11% mustlased, 0,11% valgevenelased, 0,1% ukrainlased, 0,07% poolakad ja 0,7% oli teistest rahvustest.

Rajooni suurimaks jõeks on lõunapiiril voolav Nemunas. Teised tähtsamad jõed on selle lisajõed Mituva ja Dubysa, samuti Jūra lisajõgi Šešuvis. 

Jurbarkase rajooni territooriumile jäävad osaliselt Panemunė regionaalpark, osaliselt aga Viešvilė looduskaitseala.

Välislingid

 Jurbarkase rajooni koduleht

Tauragė maakonna omavalitsused
Vytautas Suure Ülikooli Põllumajanduse Akadeemia

Vytautas Suure Ülikooli Põllumajanduse Akadeemia (2019. aastani Aleksandras Stulginskise Ülikool) on põllumajandusülikool Leedus Akademija alevis Kaunase lähedal.

Praegune Vytautas Suure Ülikooli Põllumajanduse Akadeemia rajati 3. septembril 1924 Dotnuvas, kui liideti Dotnuva Põllumajanduskool ja Leedu Ülikooli põllumajandus-metsandusteaduskond. 2011. aastal oli ülikoolis 5 teaduskonda ja 5950 tudengit.

Leedu ülikoolid
Zenkō Suzuki

Zenkō Suzuki (jaapani keeles 鈴木 善幸; 11. jaanuar 1911 Yamada, Iwate prefektuur – 19. juuli 2004 Tōkyō) oli Jaapani poliitik.

Ta sündis Yamadas Iwate prefektuuris. Ta lõpetas aastal 1935 Tōkyō Mereteaduse- ja Tehnoloogiaülikooli. Ta on olnud juhtivatel positsioonidel jaapani kalatööstuslikes organisatsioonides.

Pärast Teist maailmasõda lülitus ta aktiivsesse poliitikasse. Ta astus Jaapani sotsialistlikku parteisse, ta valiti selle partei ridades aastal 1947 parlamenti. Aastal 1948 läks ta üle Jaapani liberaalsesse parteisse (mis aastal 1955 formeerus Jaapani Liberaaldemokraatlikuks Parteiks) ja seejärel on kogu tema karjäär olnud seotud Jaapani Liberaaldemokraatliku Parteiga. Ta oli aastatel 1965–1966 tervishoiu- ja sotsiaalminister Eisaku Satō kabinetis ja aastatel 1976–1977 metsandus- ja maavaldusminister Takeo Fukuda kabinetis. Ta on täitnud Jaapani Liberaaldemokraatlikus Parteis juhtivaid kohti.

17. juulist 1980 kuni 27. novembrini 1982 oli ta Jaapani peaminister.

Zenkō Suzuki suri 19. juulil 2004 Tōkyōs Jaapani Rahvusvahelises Meditsiinikeskuses kopsupõletikku.

Isiklikku 
Tema tütre Chikako abikaasa Tarō Asō oli Jaapani peaminister aastatel 2008–2009, ka poeg Shun'ichi Suzuki on poliitik.

Jaapani peaministrid
Sündinud 1911
Surnud 2004
Marlen Hutsijev

Marlen Hutsijev (vene keeles Марлен Мартынович Хуциев; 4. oktoober 1925 Thbilisi – 19. märts 2019 Moskva) oli Vene filmirežissöör, -stsenarist ja pedagoog.

Ta lõpetas 1950. aastal Üleliidulise Riikliku Kinematograafia Instituudi filmilavastajana.

1953–1958 töötas režissöörina Odessa filmistuudios, 1959. aastast M. Gorki nim. filmistuudios, 1965. aastast filmistuudios Mosfilm.
Lisaks on ta lavastanud Moskva teatris Sovremennik ja mänginud mitmes filmis.

1966. aastal kirjutas ta alla 25 kultuuritegelase kirjale NLKP KK peasekretärile Leonid Brežnevile Stalini rehabiliteerimise vastu..

1968–1971 – Kesktelevisiooni tootmiskoondise Ekran kunstiline juht.

1965–1986 – NSV Liidu Kinematografistide Liidu juhatuse sekretär.

Lavastajatöid 
"Kevad Ülejõe tänaval" (1956)
"Kaks Fjodorit" (1958)
"Iljitši vahipost" (1964)
"Juulivihm" (1966)
"Oli maikuu" (1970) (telefilm)
"Järelsõna" (1983)

Autasud ja -nimetused 

 Vene NFSV teeneline kunstnik (1965)
 Orden Austuse märk (1975)
 Vene NFSV rahvakunstnik (1977)
 NSV Liidu rahvakunstnik (1986)
 Vene Föderatsiooni riiklik preemia (1993) 
 Orden Teenete eest Isamaa ees 4. järk (1996)
 Orden Teenete eest Isamaa ees 3. järk (2000)
 Orden Teenete eest Isamaa ees 2. järk (2006)
 Austuse orden (2010)
 Sõpruse orden (2016)

Viited

Välislingid 
 

Venemaa filmilavastajad
Venemaa stsenaristid
Trojekurovo kalmistule maetud
Sündinud 1925
Surnud 2019
Watrous

Watrous võib tähendada järgmist:

Watrous, ajalooline piirkond USA-s New Mexicos
Watrous, asula USA-s Põhja-Daktoas
Watrous, linn Kanadas Saskatchewanis
Watrous on perekonnanimi
Al Watrous, USA golfimängija
Bill Watrous, USA trombonist
Jerome Anthony Watrous, USA sõdur ja kirjanik
John Charles Watrous, USA kohtunik
John S. Watrous, USA poliitik
Jenik Radon

Jenik Radon (sündinud 1946 Berliinis) on USA advokaat.

Radon on Columbia ülikooli professor, aga ta on töötanud lektorina ka näiteks Stanfordi ülikoolis.

Elulugu 
Radon on pärit Saksamaalt, kust ta pere emigreerus Ameerika Ühendriikidesse.

Ta omandas bakalaureusekraadi Columbia ülikoolis, magistrikraadi California Ülikoolis Berkeleys ja doktorikraadi Stanfordi ülikoolis.

1980. aastal kaasasutas Radon Afganistani Vabastuskomitee, mis toetas sõjapõgenikke Nõukogude-Afganistani sõjas.

Bakuu–Thbilisi–Ceyhani naftajuhtme rajamise kavandamisel esindas Radon Gruusiat. Selle eest autasustati teda Gruusia kõrgeima riikliku autasuga.

Ta osales ka Nepali rahuprotsessis.

Seotus Eestiga 

1980ndate lõpus ja 1990ndate algul sai ta tuttavaks paljude eestlastega ning aitas pärast Eesti taasiseseisvumist koostada mitut seadust. Tema juures USAs peatus tuntud eesti inimesi – näiteks Lennart Meri – ning Radon aitas neil USA valitsusametnikega jutule saada.

Ta algatas Columbia ülikoolis Eesti Fellowsi programmi, mille raames käisid sealsed üliõpilased 1990. aastatel Eesti riigiasutustes suve­praktikal. Samuti algatas ta Eesti ja USA vahelise õpilasvahetuse.

Lisaks on ta Tartus tegutseva Domus Dorpatensise kaasasutaja ja nõukogu liige.

Viited

Välislingid 
 Priit Pullerits. "Eesti tunnustamata abiline" Postimees, 24. veebruar 2013

Advokaadid
Sündinud 1946
Jeep Cherokee

Jeep Cherokee on USA autotootja Jeep maasturi mudel. Seda on toodetud alates 1974. aastast 5 põlvkonda ning auto on saanud oma nime Põhja-Ameerikas elavate Cherokee suguharu indiaanlaste järgi.

Esimene põlvkond (SJ) 
Esimese põlvkonna Cherokee oli tegelikult 2-ukseline ja veidi muudetud disainiga Jeep Wagoneer. Tootmisaastad 1974-1983.

Cherokee'd tutvustati kui sportlikku kaheukselist universaali, mis väidetavalt ületas ka CJ-5 maastikusõiduvõimekuse.

Teine põlvkond (XJ) 
Teise põlvkonna Cherokee, mida tutvustati 1984. aastal, oli ehitatud juba täiesti uuele platvormile. Cherokee puhul loobuti esimese Jeepi mudelina redelraamile ehitatud kerest ning kasutusele võeti oluliselt kergem kandevkere konstruktsioon. Teise põlvkonna Cherokeed müüdi 3- ja 5-ukselise kerega ja auto oli kas taga- või nelikveoline.

1997. aastal läbis Cherokee mudeliuuenduse, mille käigus muudeti veidi auto välis- ja sisedisaini ning teise põlvkonna Cherokee tootmine lõppes 2001. aastal.

Kolmas põlvkond (KJ) 
Kui Põhja-Ameerika turul müüdi seda autot Jeep Liberty nime all eesmärgiga eristada teda suuremast ja kallimast Grand Cherokeest, siis väljaspool USA turgu kandis see auto endiselt Cherokee nime. Cherokee oli tootmises 2001-2007 ja hinnapoolest asus see Wrangleri ja Grand Cherokee vahel ning tegu oli väikseima neljaukselise Jeepi mudeliga kuni 2007. aastani kui turule toodi veel väiksemad Patriot ja Compass.

Neljas põlvkond (KK) 
2007. aasta New Yorgi autonäitusel esitletud Cherokee sai kandilisema välimuse. Koduturul USAs kandis auto endiselt Liberty nime, aga ülejäänud turgudel jätkati Cherokee nime kasutamist. Esmakordselt Jeepi ajaloos müüdi Jeepi mudelit ka teise nime all - sama autot sai osta ka Dodge Nitro nime all.

Viies põlvkond (KL) 
2013. aastal esitletud 5. põlvkonnaga sai Cherokee nime tagasi viimaks ka Põhja-Ameerika turul ning mudelirivis asus Cherokee suurema Grand Cherokee ja väiksema Compassi vahel. Tegu oli esimese Jeepi mudeliga, mis kasutab Chrysleri ja Fiati koostöös valminud Fiat Compact Wide platvormi. 

Cherokeel on uus 9-käiguline automaatkäigukast ning 3 mootorit: 2 bensiini- (3,2 V6 ja 2,4 R4) ja 2-liitrine diiselmootor.

Viited 

Cherokee
Maasturid
Sõiduautomudelid
Weaver

Weaver tähendab inglise keeles 'kuduja'. See on ka koha- ja isikunimi:

 Weaver, linn Alabamas
 Weaver, kummituslinn Arizonas
 Weaver, asula Lääne-Virginias
 Weaver, asula Minnesotas
 Weaver, asula Põhja-Dakotas
 Weaver, jõgi Inglismaal
 Weaver, perekonnanimi